**ПӘН БОЙЫНША Глоссарий**

**Аналогия** ([грек](http://kk.wikipedia.org/wiki/%D0%93%D1%80%D0%B5%D0%BA_%D1%82%D1%96%D0%BB%D1%96). analogіa – сәйкестік, ұқсастық) – әр түрлі нысандардағы кейбір қасиеттердің ұқсастығы.

**Антропоморфизм** ([грек](http://kk.wikipedia.org/wiki/%D0%93%D1%80%D0%B5%D0%BA_%D1%82%D1%96%D0%BB%D1%96). anthropos – адам, morphe – форма, пішін) – адамзаттық, халықтық дүниетанымдағы жаратылыс иелерін (құдайды, періштелерді, мал-жан иелерін), табиғаттағы нәрселерді (ғарыштык, географиялық нысандарды, жан-жануарларды, өсімдіктерді, т.б.) адамға ұқсату құбылысы, өнердегі көркемдік әдіс.

**Аңыз** –бір мекеннің, жергілікті жердің, я болмаса бір елдің, тайпаның, рудың ауызекі шежіресі (устная хроника), бір аймақта болған оқиғаның әңгімесі.

**Аңыздық проза** –ертегілік емес жанрларды қамтитын фольклорлық проза саласы.

**Архаика** (грек.аrchaikуs – ескі, ежелгі) – қандай да бір құбылыстың тарихи дамуындағы ерте кезең.

**Архетип** – көне салт-ғұрыптар мен аңыздарда, наным-сенімдерде, психологиялық жағдаяттарда көрінетін мотивтер, әдіс-тәсілдер

**Әпсана** –кейде ертеде болған, немесе ойдан шығарылған бір оқиғаны көркемдей баяндайтын шығарма

**Баяншы** – әдеби туындыда оқиғаны әңгімелеуші, сол оқиғаға қатысы бар, болған жағдайларды көзімен көрген тұлға

**Варианттылық** – бір шығарманың әлденеше нұсқасының қатар жүруі

**Версия** – көпнұсқалық нәтижесінде туындының жаңа, өзгерген нұсқасының пайда болуы

**Генеалогиялық тұтастану** – шығармада батыр ғана емес, оның бабаларының, ұрпақтарының да жинақтала жырлануы

**Генетизм** (грек. genesis – шығу тегі) – кез келген затты не құбылысты оның шығу тегі, генезисі арқылы түсіндіру

**Ғұмырнамалық тұтастану** – шығармадағы қаһарманның өмір жолының тұтаса, жинақтала баяндалуы

**Демонология** (грек. daimon – демон, құбыжық, logos – ілім) зұлымдық жасайтын [жын](http://kk.wikipedia.org/wiki/%D0%96%D1%8B%D0%BD)-[шайтан](http://kk.wikipedia.org/wiki/%D0%A8%D0%B0%D0%B9%D1%82%D0%B0%D0%BD), басқа да күштер туралы мифологиялық таным мен сенімнің жиынтық кешені.

**Дифференциация** ([фр.](https://kk.wikipedia.org/wiki/%D0%A4%D1%80%D0%B0%D0%BD%D1%86%D1%83%D0%B7_%D1%82%D1%96%D0%BB%D1%96) differentiation, [лат.](https://kk.wikipedia.org/wiki/%D0%9B%D0%B0%D1%82%D1%8B%D0%BD_%D1%82%D1%96%D0%BB%D1%96) differentia – айырым, айырмашылық) – айырымдау, бөлшектеу, жіктелу, саралау деген мағынаны білдіреді.

**Жанрлық жүйе** – жанрлардың өзіндік ерекшеліктеріне қарай топтасу реті, принципі

**Жүйе –** қандай да бірқұбылыстардың тұтастығы мен бірлігін анықтайтын әдістер мен тәсілдердің жиынтығы

**Зоолатрия** (грек. zoon – жануар, latreia – қызмет ету) – қандай да бір жануарды діни тұрғыдан ұлықтау, ерекше қасиеттері алдында бас ию

**Зооморфизм** (грек. zoon – жануар, morphe – форма) – құдайлар мен рух иелерінің жануар бейнесіндегі сипаты.

**Зороастризм** –[Заратуштра](https://kk.wikipedia.org/wiki/%D0%97%D0%B0%D1%80%D0%B0%D1%82%D1%83%D1%88%D1%82%D1%80%D0%B0) негізін салған, отқа табынуды насихаттайтын ең көне діни ілім.

**Идиллиялық уақыт** – мезгілдің хоронологиялық тұрғыда реттілікпен, белгілі бір жағымды эмоционалдық түрде өтуі

**Импровизация** – («күтпеген, аяқ астынан») – фольклорлық шығармаларды орындау кезінде олардың бөліктерінің (мәтіндердің) пайда болуы

**Интенция** (лат. intentio – ұмтылу ) – ниет-тілек негізінде ой-сананың затқа бағытталуы. Коммуникативтік интенция – сөйлесімдік актіні жүзеге асыруға деген ниет, талпыныс.

**Канон** (грек. kanon – ереже, қағида) – өнердің тарихи кезеңдерінде, әдеби бағыттарда пайда болған, өнер түрлерінің негізгі құрамдық заңдылықтарын орнықтыратын дәстүрлі қағидалар мен ережелер жүйесі.

**Кейіпкер** – көркем әдебиетте бейнеленетін оқиғаға қатысушы образ.

**Классификация** (лат. classis – санат, класс, facio – жасау) – нысандардың ұқсастық белгілеріне қарай элементтерге, яғни топтарға, кластарға, позицияларға, түрлерге бөлінуі.

**Коммуникативтік акт** – баяндаудың, орындау мен мазмұндаудың, жалпы фольклорлық мәтіннің өмір сүруінің табиғи шарты.

**Коммуникативтік аспект** – хабарламалық аспект.

**Коммуникация** – тілдің қарым-қатынас жасаудағы қызметі

**Композиция** – көркем шығармадағы мәтін компоненттерінің – оқиғалардың, кейіпкерлер әрекетінің, сөйлеу формаларының, авторлық суреттеу түрлерінің, фабуладан тыс элементтердің орналасу реті

**Констант** – жанр түрінде кездесетін белгілі бір құбылыстың тұрақтылығы

**Контаминация** – қалыптасқан шығармалардың өзара бірігуі, араласуы

**Контекст** – сөздердің белгілі бір мағына аясында жұмсалуы

**Көркемдік әдіс –** өмір шындығын бейнелеуде қолданылатын амал-тәсілдер

**Көркемдік қиял** – шындық пен шарттылықтың бірлесуіне негізделген көркемдік ойлаудың ерекшелігі.

**Көркемдік ойлау –** өнер туындысынан эстетикалық нәр алып, оны көркем тұрғыда қабылдаудағы ақыл-ойдың ерекше қызметі

**Культ** ([лат.](http://kk.wikipedia.org/wiki/%D0%9B%D0%B0%D1%82%D1%8B%D0%BD_%D1%82%D1%96%D0%BB%D1%96) cultus – құрметтеу, бас ию) – ерекше тылсым күшке ие заттарды, реалды не фантастикалық жаратылыс иелерін ұлықтау, сондай-ақ бұл бағытта жасалатын қимыл, [әдет-ғұрып](http://kk.wikipedia.org/wiki/%D3%98%D0%B4%D0%B5%D1%82-%D2%93%D2%B1%D1%80%D1%8B%D0%BF%D1%82%D0%B0%D1%80), [салт-жоралар](http://kk.wikipedia.org/wiki/%D0%A1%D0%B0%D0%BB%D1%82-%D0%B4%D3%99%D1%81%D1%82%D2%AF%D1%80) жиынтығы.

**Қайталау –** сөздердің, сөз тіркестерінің бірнеше мәрте қайталану тәсілі.

**Лейтмотив (басты мотив) –** туындыдағы басты тақырып, бейне, негізгі идеялық-эмоционалдық реңк.

**Магия** ([лат.](http://kk.wikipedia.org/wiki/%D0%9B%D0%B0%D1%82%D1%8B%D0%BD_%D1%82%D1%96%D0%BB%D1%96) magia, [грек.](http://kk.wikipedia.org/wiki/%D0%93%D1%80%D0%B5%D0%BA_%D1%82%D1%96%D0%BB%D1%96) μαγεία – сиқыршылық) – алғашқы қауымдық дін формаларының бірі; іс-әрекеттердің (жеке дара немесе ұжымдық) символдық бейнесі. Магия алғашқы қауым адамы ойының көрінісі және жаратылыстан тыс күштерге сенімнің күшеюімен тікелей байланысты болды.

Магия **-** алғашқы қауымдық кезеңдегі діни формалардың бірі, белгілі бір іс-әрекеттердің символдық бейнесі

**Мәдени код –** қандай да бір елдің мәдениеті мен әдебиетін сәйкестендіретін ақпараттар жүйесі

**Мәдени қатынас** – адамның рухани өміріндегі байланыс, норма, қағидаттардың орындалуы

**Мекеншақ** – көркем шығарманың кеңістік және уақыт қатынасына қарай ұйымдастырылуы

**Меморат** – өзіндік немесе айналадағы адамдардың естеліктеріне негізделген және шындық ретінде қабылданатын оқиға туралы фольклорлық әңгіме.

**Метаморфоза** (грек. мetamorphosіs – өзгеру, айналу) – бейненің жаңаша бет-әлпет пен қызметті иемдену арқылы өзге бір қалыпқа түсуі, құбылуы

**Метафизика –** ақиқат, орта және тұрмыстық құбылыстар жайындағы алғашқы ұғымдарды зерттейтін философияның саласы

**Миф** (грек. мythos – аңыз, logos – ілім) – әлемдік мифология ауқымынан шықпайтын, тіпті типологиялық сипаты мен оған сәйкес келетін дүниенің, жаратылыстың әр түрлі құбылыстары мен нысандарының пайда болуын, аспан мен жердің жаратылуын, адамзаттың алғаш қалай пайда болғанын және аңдар мен құстардың шығу тегі мен мінез-құлқын, ерекшеліктерін түсіндіріп баяндайтын прозалық шығармалар.

**Мифология** – адам санасының ерекше түрі, адамзат өміріндегі константтың бірі, феномен. Мифология – адамдардың жаратылыс туралы түсінігіне негізделген мифтердің жиынтығы; мифтердің шығуын, мазмұнын, таралуын зерттейтін ғылым.

**Мотив** (фр. мotif, нем. мotiv, лат. moveo – қозғаймын) – сюжет формуласын құрайтын, оның дамуына қозғаушы күш болатын баяндау бірлігі.

**Обертон** – бастапқы мағынаға үстелетін жаңа, жоғары мән

**Образ** – шындықты танып-білуде [әдебиет](http://kk.wikipedia.org/wiki/%D3%98%D0%B4%D0%B5%D0%B1%D0%B8%D0%B5%D1%82) пен [өнерге](http://kk.wikipedia.org/wiki/%D3%A8%D0%BD%D0%B5%D1%80) тән ерекше эстетикалық категория. Көркем шығармада сөзбен сомдалған әдеби қаһарман бейнесі.

**Пандемониум** (грек. pan – барлығы, daimon – демон, құбыжық, рух) – зұлым рух-иелер, құбыжықтар жиынтығы; барлық құбыжықтарға арналған ғибадатхана.

**Пантеон** (лат. рantheon) – барлық құдайлар ғибадатханасы; қандай да бір культ аясындағы күллі құдайлардың жиыны.

**Проза –** оқиғаны баяндап айтуға негізделген қара сөзбен жазылған жанр түрі

**Ракурс** – қандай да бір құбылысты жан-жақты, әр қилы формада көру

**Реликт** ([лат.](https://ru.wikipedia.org/wiki/%D0%9B%D0%B0%D1%82%D0%B8%D0%BD%D1%81%D0%BA%D0%B8%D0%B9_%D1%8F%D0%B7%D1%8B%D0%BA) relictum – қалдық) – ежелгі дәуірлерден сарқыншақ болып сақталған зат не құбылыс.

**Риторика** (грек тілінде – rhetorike – шешен, ділмар) – шешендік өнер туралы ғылым

**Сакральді** (ағыл. sacral және [лат.](https://ru.wikipedia.org/wiki/%D0%9B%D0%B0%D1%82%D0%B8%D0%BD%D1%81%D0%BA%D0%B8%D0%B9_%D1%8F%D0%B7%D1%8B%D0%BA) sacrum – қасиетті) – қарапайымдылықтан айырықша түрде жалпы тылсым, иррационалды, мистикалық заттар мен құбылыстарға қатысы бар түсінік.

**Сакральділік** – тылсым, иррационалды, мистикалық заттар мен құбылыстарға қатысты ұғым.

**Символ** – белгілі бір бейненің баламалануы.

**Символизм** ([грек.](http://kk.wikipedia.org/wiki/%D0%93%D1%80%D0%B5%D0%BA_%D1%82%D1%96%D0%BB%D1%96) symbolon – танымдық белгі, таңба) – өнерде, [философияда](http://kk.wikipedia.org/wiki/%D0%A4%D0%B8%D0%BB%D0%BE%D1%81%D0%BE%D1%84%D0%B8%D1%8F) нәрсенің, құбылыстың қасиетін, сыр-сипатын бейнелеп, астарлап білдіру.

**Синкретизм** (грек.synkretismos - бірігу) – фольклорлық шығармадағы әр түрлі мәдени-семиотикалық кодтардың бастапқы бірігуі; алғашқы және архаикалық мәдениеттегі ойлау формаларының, іс-әрекет түрлері мен жанрлық белгілердің жіктелмеген күйі.

**Стеоретип** – белгілі бір құбылыстың орныққан түрі

**Стилистикалық канон** – сөздің поэтикалық мағынасының тұрақтылығы

**Сублимация** – фольклор өнерінде белгілі бір құбылыстарды танып-білу арқылы ондағы шынайылықтың жалпы түрдегі айғаққа айналуы.

**Сублимация әдісі** – қоршаған ортаны танудағы ерекше көркемдік таным, өмір құбылыстарын жинақтап көрсетудің тәсілі.

**Сюжеттік тұтастану** – шығарма эпизодтарының бір-біріне жалғаса отырып, біртұтас туындыға айналуы

**Табу** (индонез. – тыйым салу) – ескі діни наным бойынша айтылуға тыйым салынған сөздер

**Тарихи-генетикалық әдіс** –[құбылыстар](https://kk.wikipedia.org/w/index.php?title=%D2%9A%D2%B1%D0%B1%D1%8B%D0%BB%D1%8B%D1%81&action=edit&redlink=1) мен үрдістерді олардың шығу тегі мен дамуын, тарихын талдау арқылы зерттеу әдісі.

**Тарихи-мекендік әпсаналар** – белгілі бір мекеннің, жер-судың тарихын баяндайтын, тарихта болған адамдардың бір ерен ісі жайында әңгімелейтін фольклорлық шығарма. Әпсанада айтылатын мекеннің тарихы, даңқты қайраткердің іс-әрекеті өмірде дәл солай болмауы мүмкін, бірақ сол мекен мен адамның тарихта болғандығы күмән туғызбайды.

**Тарихи-типологиялық әдіс** –тәртіптік жүйеге салу мақсатында құбылыстардың өзара ұқсас сын-сипаттарын, анағұрлым жақын жақтарын айқындау арқылы зерттеу әдісі

**Типология** – құбылыстарды қандай да бір ұқсас, ортақ, мәнді белгілеріне қарай топтау

**Тотем** (солтүстік америкалық үндістердің одживбе тайпасының тілінде totem – оның руы) – жануар кейпіндегі культ құралы, бас июге арналған элемент.

**Тотемизм** – [адамдардың](http://kk.wikipedia.org/wiki/%D0%90%D0%B4%D0%B0%D0%BC) өздерінің шығу тегін жануарлармен байланыстырып, тотемдік таным негізінде қалыптастырған наным-сенім жүйесі.

**Трансформация** (лат. transformatio – өзгеру) – құрылымның, формалар мен тәсілдердің қайта жасалуы, іс-әрекеттің мақсатты бағытының өзгерісі.

**Тұтастану** – фольклорлық шығармалардағы сюжеттің, қаһармандардың іс-әрекетінің жинақталуы

**Фольклор** (ағыл. folk – халық, lore – даналық) – халықтың ауызша таралған шығармашылығы негізіндегісинкретті, көпфункциялы руханият.Фольклордың үш сипаты бар: а) фольклор – ежелгі дүниетаным және көне мәдениет, әрі мұра; ә) фольклор – тұрмыстың бір бөлшегі; б) фольклор – сөз өнері.

**Фольклоризм** – бұл қандай да бір автор шығармашылығындағы (нақты туындысының) көркемдік принциптердің түгелдей немесе түгелге жуық халық шығармашылығына сәйкесуі

**Фольклорлық дәстүр** – халықтық шығармалардағы әлемді, дүниені тануда орныққан ортақ құндылықтар жүйесі

**Фольклорлық дүниетаным –** адам болмысының өмір құбылыстарына байланысты өзгеше көзқарасы

**Фольклорлық жанр** –оқиғаны, сюжеттік материалды белгілі бір мақсатпен тұтас мазмұнды, айқын идеялы шығармаға айналдырудың әдісі, жолы, құралы.

**Фольклорлық сана** – шындықты көркем түрде меңгерудің ерекше түрі, көпқабатты құрылым.

**Фольклорлық стиль** – көркемдік-бейнелеу құралдарында тұрақты халықтық қолданыстағы элементтердің көрінуі

**Фольклорлық сюжет** – фольклорлық шығарманың негізгі оқиғалық қаңқасы, өзегі

**Фольклорлық уақыт** – уақыттың дағдылы астрономиялық межеден тыс шартты түрде өтуі

**Фольклортану** – фольклорды зерттейтін ғылым.

**Характер** – көркем шығармадағы кейіпкердің мінез-болмысына, ішкі жан-дүниесіне тән сипат.

**Хикая** – ел өмірде бар деп сенген неше түрлі жезтырнақ, үббе, албасты, күлдіргіш, жалғыз көзді дәу, шайтан, пері, дию сияқты құбылыстар туралы діни нанымға негізделген әңгімелер.

**Хикаят** – кейде ойдан шығарылған, немесе діни кітаптардан алынған сюжеттерді көркем түрде баяндайтын әңгімелер.

**Шешендік сөз** – ауыз әдебиетіндегі ғибратты, өнегелі мәні мол ой-тұжырымдар, тапқыр, нақыл сөз

**Шығармашылық акт** – адамның дербес, жемісті еңбегінің нәтижесінде жаңалықтың тууы

**Шығармашылық пафос –** көркем өнердегі суреткердің шығармашылық жасампаздығы, эмоционалдық тұрғыда асқақтықты сезінуі

**Ықшамдылық (лаконизм)** – ойды мейілінше қысқа, ұғымды, тұжырымды жеткізу

**Ырғақты сөз** – сөйлемдері өрнекті, ырғақты болып келетін шешендік қарасөз

**Элегиялық уақыт** – уақыттың фрагментарлық түрде, қайғы, айырылу тұрғысындағы эмоционалдық күйде өтуі

**Эмоция –** адамның сыртқы құбылыстарды бағалаудағы субъектілік көңіл-күйі, психикалық жағдайы.

**Этиологизм** (грек. aitia – себеп, logos – ілім) – пайда болған заттың, құбылыстың немесе іс-әрекеттің себебін түсіндіру.

**Этногенез** (грек. ethnos – тайпа, халық және genozіs – шығу, тегі) – әр түрлі қауымдық топтар негізінде жаңа құрамдағы туыстас тайпаның немесе халықтың қалыптасуы. Этногенез – қандай да бір халықтар тарихының бастамасы.